Kommissionens forordning (EF) nr. 305/2002

af 18. februar 2002

om ændring af forordning (EF) nr. 94/2002 om gennemførelsesbestemmelser til Rådets forordning (EF) nr. 2826/2000 om oplysningskampagner og salgsfremstød for landbrugsprodukter på det indre marked

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2826/2000 af 19. december 2000 om oplysningskampagner og salgsfremstød for landbrugsprodukter på det indre marked(1), særlig artikel 12 og 16, og

ud fra følgende betragtninger:

(1) I litra b) i bilag I til Kommissionens forordning (EF) nr. 94/2002(2) findes levende planter og blomsterdyrkningens produkter blandt de produkter, der kan være genstand for salgsfremstød. Imidlertid indeholder bilag III til nævnte forordning ikke retningslinjerne for denne sektor.

(2) Der bør derfor fastsættes sådanne generelle retningslinjer for de kommende produktionsår for sektoren for levende planter og blomsterdyrkningens produkter.

(3) Disse retningslinjer skal give generelle anvisninger på mål, målgrupper, hovedbudskaber, instrumenter samt varighed og vejledende budget.

(4) Disse retningslinjer tager hensyn til markedssituationen og resultaterne af evalueringen af de salgsfremstød, der blev gennemført i perioden 1997-2000.

(5) Endelig bør der som følge af anmodninger fra flere medlemsstater foretages en ajourføring af de oplysninger, der findes i bilag II til førnævnte forordning.

(6) De i denne forordning fastsatte foranstaltninger er i overensstemmelse med udtalelse fra Fællesmødet for Forvaltningskomitéerne - Fremme af Landbrugsprodukter -

UDSTEDT FØLGENDE FORORDNING:

Artikel 1

Teksten i bilag I til nærværende forordning indsættes sidst i bilag III til forordning (EF) nr. 94/2002.

Artikel 2

Bilag II til forordning (EF) nr. 94/2002 affattes som angivet i bilag II til nærværende forordning.

Artikel 3

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. februar 2002.

På Kommissionens vegne

Franz Fischler

Medlem af Kommissionen

(1) EFT L 328 af 21.12.2000, s. 2.

(2) EFT L 17 af 19.1.2002, s. 20.

BILAG I

LEVENDE PLANTER OG BLOMSTERDYRKNINGENS PRODUKTER

1. SAMLET ANALYSE AF SITUATIONEN

Denne sektor er præget af et udbud, hvor der er en stigende konkurrence mellem EU-produktionen og produktionen fra tredjelande.

Ifølge evalueringsundersøgelserne af de salgsfremstød, der er blevet gennemført i perioden 1997-2000, forekommer det hensigtsmæssigt at gennemføre en bedre organisering og rationalisering af hele branchen fra produktions- til distributionsleddet og endvidere at sikre en bedre forbrugeroplysning med henblik på at fremme fællesskabsproduktionens afsætning inden for EU.

2. MÅL

- Øge forbruget af blomster og planter med oprindelse i EU.

- Rationalisering af branchen i den enkelte medlemsstat og øget informationsformidling til alle aktører i alle brancheled, navnlig under hensyn til miljøvenlige produktionsmetoder.

- Styrkelse af partnerskabet mellem erhvervet i flere medlemsstater, hvilket blandt andet skal gøre det muligt at udveksle informationer inden for sektoren og at valorisere visse specielle produktioner.

3. PRIMÆRE MÅLGRUPPER

- Producenter.

- Planteskoler.

- Distributionsvirksomheder.

- Skoleelever.

- Opinionsdannere: journalister, lærere.

- Forbrugere.

4. HOVEDBUDSKABER

- Det europæiske produkts kvalitet.

- Miljøvenlige produktionsmetoder.

- Teknikker, der gør produkterne mere holdbare.

- Optimering af plante- og blomstersortskombinationer.

5. VIGTIGSTE INSTRUMENTER

- Messer og udstillinger: stande med udbud fra flere medlemsstater.

- Uddannelsesforanstaltninger for erhvervet, forbrugere og skoleelever.

- Informationsformidling, der skal gøre det muligt for sektoren at tilbyde produkter, der har en større holdbarhed.

- Formidling af pædagogisk information til forbrugerne via pressen samt gennem initiativer som udgivelse af kataloger, plantekalendere eller et program for "månedens plante".

- Øget anvendelse af elektroniske kommunikationsmidler (Internet, cd-rom osv.).

6. PROGRAMMERNES VARIGHED

Fra 12 til 36 måneder med en præference for flerårige programmer, der for hver fase har en strategi og dokumenterede mål.

7. VEJLEDENDE BUDGET

4 mio. EUR.

BILAG II

LISTE OVER DE KOMPETENTE ORGANER I MEDLEMSSTATERNE

(for forvaltning af forordning (EF) nr. 2702/1999 og (EF) nr. 2826/2000)

>TABELPOSITION>